MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om tilladelse til at udbyde elektroniske kommunikationsnet og -tjenester

1. Baggrund

I juli 2000 forelagde Kommissionen Europa-Parlamentet og Rådet et forslag til direktiv om tilladelser for elektroniske kommunikationsnet og -tjenester (KOM(2000)386 - C5-0440/2000 - 2000/0188 (COD)). Det skulle vedtages efter den fælles beslutningsprocedure i henhold til traktatens artikel 251 [1].

[1] EFT C 365 af 19.12.2000, s. 198.

Det Økonomiske og Sociale Udvalgs udtalelse forelå den 24. januar 2001 [2].

[2] EFT C 123 af 25.4.2001, s. 55.

Regionsudvalget har ved brev af 16. februar 2001 underrettet Rådet og Europa-Parlamentet om, at det ikke forelægger nogen udtalelse om forslaget.

Den 1. marts 2001 vedtog Europa-Parlamentet en række ændringsforslag ved førstebehand lingen [3].

[3] EFT C ... af ..., s. ...

Den 4 juli 2001 forelagde Kommissionen i henhold til EF-traktatens artikel 250 et ændret forslag [4], hvori mange af Europa-Parlamentets ændringsforslag fra førstebehandlingen var indarbejdet helt, delvis eller principielt.

[4] EFT C ... af ..., s. ...

Rådet vedtog i henhold til EF-traktatens artikel 251 sin fælles holdning vedrørende direktivforslaget den 17. september 2001 [5].

[5] EFT C ... af ..., s. ...

I denne meddelelse redegør Kommissionen i overensstemmelse med EF-traktatens artikel 251, stk. 2, tredje led, for sin holdning til Rådets fælles holdning.

2. Målet med Kommissionens forslag

Direktivforslaget sigter mod at forenkle og harmonisere eksisterende nationale systemer for udstedelse af tilladelser til at udbyde elektroniske kommunikationstjenester og -net. Det foreslåede system med generelle tilladelser skal gælde for alle tjenester og net af denne art uanset deres teknologiske egenskaber, og det vil begrænse administrative hindringer for indtræden på markedet til et minimum.

3. Bemærkninger til Rådets fælles holdning

3.1. Sammenfatning af Kommissionens holdning

Kommissionen kan støtte Rådets fælles holdning. Mange af Europa-Parlamentets ændringsforslag er taget med delvis eller i princippet, og mange af Rådets ændringer styrker eller tydeliggør Kommissionens oprindelige forslag. Rådets fælles holdning indeholder også dele af nogle af de ændringsforslag, Europa-Parlamentet havde forslået, men som Kommissionen ikke kunne tilslutte sig i sit ændrede forslag.

3.2. Ændringsforslag vedtaget af Europa-Parlamentet ved førstebehandlingen

3.2.1. Europa-Parlamentets ændringsforslag

Ved førstebehandlingen vedtog Europa-Parlamentet 23 ændringsforslag til Kommissionens oprindelige forslag.

Europa-Parlamentets udtalelse havde til følge, at Kommissionen ændrede sit forslag på flere væsentlige punkter.

I det ændrede forslag indarbejdede Kommissionen 17 af Europa-Parlamentets ændringsforslag helt, delvis eller i princippet: ændringsforslag 1, 2, 3, 5, 8, 11, 12, 13, 14, 18, 21, 23, 24, 25, 26, 27, 28.

3.2.2. Ændringsforslag fra Europa-Parlamentet, som Kommissionen har accepteret, og som indgår i den fælles holdning

Følgende ændringsforslag, som Kommissionen helt, delvis eller principielt har tilsluttet sig i sit ændrede forslag, har også Rådet medtaget i sin fælles holdning: ændringsforslag 1, 2, 3, 5, 12, 13, første og anden del af 14, 18, 25, 26 og anden del af 27.

Nogle af disse ændringsforslag har kun undergået minimale eller delvise justeringer, mens andre er omskrevet betydeligt, selv om det bagvedliggende mål med Europa-Parlamentets revisioner er fastholdt.

3.2.3. Ændringsforslag fra Europa-Parlamentet, som Kommissionen har accepteret, men som ikke indgår i den fælles holdning

Følgende ændringsforslag havde Kommissionen tilsluttet sig helt, delvis eller principielt i sit ændrede forslag, men Rådet har ikke medtaget dem i sin fælles holdning: ændringsforslag 8 (anden del), 11 (anden del), 21 (tredje og fjerde del), 23, 24 og 28.

Ændringsforslag 8 (standstill-bestemmelse for afgifter)

Rådet kunne ikke nå til enighed om et forbud mod at indføre afgifter, hvor der ingen er nu. Selv om Kommissionen har støttet Parlamentets ændringsforslag, kan den også forstå medlemsstaternes tøven med at forpligte sig på dette område, hvor er udlagt kompetence til regionale og lokale myndigheder.

Ændringsforslag 11 (tydeliggørelse af tilladelsens gyldighedsområde)

Rådet anså ikke Parlamentets forslag om at tydeliggøre, at generelle tilladelser skulle gælde på hele en medlemsstats område, for nødvendig. Kommissionen fandt, at Europa-Parlamentets tekst var en nyttig præcisering, men anser den ikke for altafgørende.

Ændringsforslag 21 (harmoniseret fremgangsmåde med hensyn til afgifter for brugsret)

Rådet kunne ikke acceptere Parlamentets forslag om at forelægge påtænkte beslutninger om afgifter for brugsret i overensstemmelse med rammedirektivets gennemskuelighedsprocedure. og det afviste også anmodningen om at åbne mulighed for alternative betalingsformer i tilfælde af (høje) engangsafgifter. Kommissionen beklager, at Rådet ikke kunne acceptere de væsentlige forbedringer, som Parlamentet foreslog.

Ændringsforslag 23 (oplysninger om anlægsrettigheder)

Rådet kunne ikke acceptere Parlamentets forslag om, at de nationale tilsynsmyndigheder skulle have pligt til at føre register over, hvilke myndigheder der er ansvarlige for tildeling af anlægsrettigheder, men tilsluttede sig, at de nationale tilsynsmyndigheder i en betragtning opfordres til at sikre, at der er brugervenlig adgang til sådanne oplysninger. Da oplysninger om anlægsrettigheder også kan leveres af andre end den nationale tilsynsmyndighed, kan Kommissionen acceptere Rådets holding.

Ændringsforslag 24 (fradrag for forudbetalte administrationsgebyrer, der strækker sig ind i den nye tilladelsesordnings gyldighedsperiode)

Rådet afviste forslaget om at fradrage administrationsgebyrer, der er betalt, før den nye tilladelsesordning træder i kraft, for en periode, der løber til efter ikrafttrædelsesdatoen. Kommissionen kan stadig tilslutte sig substansen i Parlamentets ændringsforslag, men mener også, at der måske er tilstrækkeligt med retsmidler i national lovgivning, til at virksom hederne kan forlange for meget betalt administrationsgebyr tilbagebetalt.

Ændringsforslag 28 (indskrænkning eller tilbagetrækning af rettigheder)

Rådet afviste også forslaget om at begrænse indskrænkning eller tilbagetrækning af anlægs rettigheder eller brugsrettigheder til exceptionelle omstændigheder og om at yde erstatning i sådanne tilfælde. Om end Kommissionen er enig med Parlamentet hvad angår anlægs rettigheder (men ikke om brugsrettigheder). er der intet der tyder på, at anlægsrettigheder indskrænkes vilkårligt eller i væsentligt omfang.

3.2.4. Forskelle mellem Kommissionens ændrede forslag og Rådets fælles holdning

Betragtninger

Rådet har indsat nye betragtninger og ændret mange af de eksisterende betragtninger for at gøre teksten tydeligere, bevare sammenhængen med ændrede artikler eller fremhæve nogle centrale bestemmelser. Specielt har Rådet indført betragtninger, der tydeliggør direktivets anvendelsesområde, forklarer, hvordan tildelingen af frekvenser til udbydere af radio/tv-udsendelser passer ind i den nye ramme, og forklarer, at anvendelsen af ikke-diskriminerende, konkurrencefremmende udvælgelseskriterier i praksis kan føre til, at visse firmaer udelukkes fra at deltage i sammenlignende eller konkurrencebaserede udvælgelsesprocedurer.

Artikel 2 - Definitioner

Rådet har indføjet definitioner af "generel tilladelse" og "skadelig interferens". Kommissionen er enig i, at disse tilføjelser er nyttige.

Artikel 3 - Generelle tilladelser til elektroniske kommunikationstjenester og -net

Artiklen er omformuleret uden ændring af substansen. Det er blevet yderligere specificeret, hvilke oplysninger der må kræves i forbindelse med en anmeldelse.

Artikel 4 - Minimumsliste over rettigheder, som den generelle tilladelse indebærer

I den fælles holdning er virksomheders rettigheder fremstillet anderledes, idet de er inddelt i én kategori af rettigheder for alle virksomheder og en anden kategori, der kun tilfalder virksomheder, som udbyder offentligt tilgængelige elektroniske kommunikationstjenester. Desuden er ordlyden tilpasset til de relevante bestemmelser i rammedirektivet og i direktivet om adgang og samtrafik.

Artikel 5 - Brugsret til radiofrekvenser og numre

De fælles holdning tydeliggør, at når der tildeles radiofrekvenser til radio/tv-program udbydere, kan mål af almen interesse, der er anerkendt i fællesskabsretten, i visse tilfælde få forrang frem for kravet om at anvende åbne, ikke-diskriminerende og transparente procedurer. Kommissionen accepterer denne tydeliggørelse sammen med den nye betragtning.

Fristen for beslutninger vedrørende tildeling af numre udvides fra to til tre uger, når der benyttes sammenlignende udvælgelsesprocedurer.

Artikel 6 - Vilkår knyttet til den generelle tilladelse og brugsretten til radiofrekvenser og numre samt særlige forpligtelser

Den fælles holdning indeholder nogle formuleringsændringer, men ingen substantielle.

Artikel 7 - Procedure for begrænsning af det antal brugsrettigheder, der skal tildeles til radiofrekvenser

Mindsteperioden på 30 dage til offentlig høring vedrørende en påtænkt begrænsning af antallet af brugsrettigheder til radiofrekvenser udgår. De formål, der skal tages hensyn til ved afgørelser om sådanne begrænsninger, er udvidet til at omfatte de politiske mål i rammedirektivets artikel 7.

Muligheden for at forlænge den oprindelige frist på seks uger for tildeling af radiofrekvenser, når der benyttes sammenlignende eller konkurrencebaseret udvælgelse, er øget fra seks til otte måneder.

Artikel 8 - Harmoniseret tildeling af radiofrekvenser

Artiklen er omformuleret for at tydeliggøre dens rækkevidde, men substansen er ikke ændret.

Artikel 9 - Erklæringer til lettelse af udøvelsen af rettigheder til installation af faciliteter og samtrafikrettigheder

Artiklen er omformuleret for at gøre det tydeligere, hvad de nationale tilsynsmyndigheder skal gøre, men der er ingen ændring i substansen.

Artikel 10 - Overholdelse af vilkårene for den generelle tilladelse eller brugsret og af særlige forpligtelser

Fleksibiliteten er øget, hvad angår de tidsfrister, virksomheder har til at bringe sig i overensstemmelse med vilkårene for generelle tilladelser eller brugsrettigheder, hvis de skulle være overtrådt. Der er tilføjet en særlig klausul, som giver medlemsstaterne mulighed for at bemyndige tilsynsmyndighederne til i givet fald at iværksætte økonomiske sanktioner. Endelig er der tilføjet en bestemmelse om alvorlige og gentagne brud på vilkårene.

Artikel 11 - Oplysninger, som kræves i forbindelse med generelle tilladelser, brugsrettigheder og de særlige forpligtelser

Der er foretaget forskellige formuleringsmæssige ændringer, og der er tilføjet en tydeliggørelse af, at artiklen også omfatter brugsret og særlige forpligtelser. Ingen substans ændringer.

Artikel 12 - Administrationsafgifter

Denne artikel er ændret kraftigt. Der er øget adgang til at dække administrationsomkostninger med administrationsafgifter. Den omsætningsrelaterede distributionsnøgle er udgået efter krav fra Europa-Parlamentet, og tærskelværdien, der fritager små og mellemstore virksomheder for administrationsafgifter er også forsvundet. Kommissionen er ikke helt tilfreds med de nye bestemmelser om administrationsafgifter. Der er stor risiko for øgede forskelle mellem medlemsstaternes afgiftsniveauer. Der er mindre sikkerhed for, at afgiftssystemerne bliver enkle, konkurrencefremmende og på linje med grundprincipperne for et system med generelle tilladelser. Den manglende tærskelværdi kan desuden føre til, at administrationsafgifterne kommer til at fungere som en hindring for nye virksomheder, der ellers gerne ville ind på markedet.

Artikel 13 - Gebyrer for brugs- og anlægsrettigheder

Rådet har ikke tilsluttet sig de ændringer, som Europa-Parlamentet havde foreslået og Kommissionen accepteret, nemlig kravet om, at alle foranstaltninger vedrørende brugsrettighedsgebyrer skulle gennem transparensproceduren i rammedirektivet, og om at tillade alternative betalingsordninger for (meget høje) engangsgebyrer, f.eks. fremkommet ved auktioner. Det eneste ændringsforslag, der er kommet med i den fælles holdning, er en udvidelse af de mål, der skal tages hensyn til, således at alle målsætningerne i rammedirektivets artikel 7 er kommet med.

Artikel 14 - Ændring af rettigheder og forpligtelser

Rådet har ikke accepteret de ændringsforslag, Europa-Parlamentet havde stillet og Kommissionen støttet, og som gik ud på at sikre, at høringsperioderne stod i forhold til de økonomiske eller driftsmæssige virkninger af ændringer i rettigheder og pligter. Også forslaget om kun at tillade strenge restriktioner eller tilbagetrækning af anlægsrettigheder i særlige tilfælde og give operatører ret til passende erstatning faldt bort.

Artikel 15 - Offentliggørelse af oplysninger

Kravet om, at tilsynsmyndigheder skal offentliggøre en brugervenlig oversigt over alle procedurer og betingelser vedrørende rettigheder til at anlægge faciliteter, er ændret til en bestemmelse om, at medlemsstaterne skal bestræbe sig på at tilvejebringe en sådan oversigt.

Artikel 16 - Procedurer for revurdering

Den fælles holdning indeholder ikke muligheden for via en udvalgsprocedure at harmonisere afgifter, gebyrer, procedurer eller betingelser, der skaber barrierer på det indre marked.

Artikel 17 - Gældende tilladelser

Rådet afviste den bestemmelse, som Europa-Parlamentet havde foreslået at sætte ind, og som Kommissionen havde støttet, om at administrationsafgifter, der var afregnet længere frem end til den nye tilladelsesordnings ikrafttræden, kunne trækkes fra de nye afgifter.

Perioden mellem det tidspunkt, hvor gældende tilladelser skal være bragt i overensstemmelse med de nye regler, og udløbet af den ekstra frist for tilladelser, hvis tilpasning ville medføre en indskrænkning af rettigheder eller en udvidelse af forpligtelser, blev forlænget fra de foreslåede 6 til 12 måneder. Efter Kommissionens opfattelse betyder den temmelig lange periode på 15 måneder, som man i forvejen har mellem ikrafttrædelse og gennemførelse, at der ikke er grund til at bevilge yderligere 12 måneder i disse tilfælde. En så lang periode ville betyde, at en effektiv praktisk gennemførelse af de nye rammebestemmelser først ville være sikret 27 måneder efter direktivets ikrafttræden.

Endelig har Rådet indføjet en ny bestemmelse om midlertidig forlængelse for at give yderligere fleksibilitet i tilfælde, hvor virksomheder kommer i uforholdsmæssigt store vanskeligheder, fordi de har haft bemyndiget adgang til andre net. Det bliver Kommissionens afgørelse, om ansøgninger om midlertidig forlængelse kan imødekommes.

Artikel 18 - Gennemførelse i national ret

Gennemførelsesperioden er ændret fra 6 til 15 måneder efter direktivets ikrafttræden på sammen måde som for de andre retsakter i den nye pakke.

Bilag - Del A

I listen over vilkår, som må knyttes til generelle tilladelser, er der gjort følgende fem tilføjelser: andre adgangsforpligtelser end dem, der pålægges virksomheder med en stærk markedsposition, sikring af offentlige net mod ulovlig adgang, vilkår for brug af radiofrekvenser, hvor en sådan ret er omfattet af den generelle tilladelse, og foranstaltninger med det formål at sikre overholdelse af standarder og/eller specifikationer. Alle disse vilkår henviser til bestemmelser i andre direktiver i lovpakken, og Kommissionen anser derfor tilføjelsen af dem for begrundet og konsistent.

Desuden er nogle af vilkårene blevet omformuleret for at forbedre sammenhængen med anden gældende fællesskabsret og med omformulering af bestemmelser i de andre direktiver i lovpakken.

Bilag - Del B

Den fælles holdning har ændret nogle af vilkårene i listen og tilføjet en betingelse, hvor der henvises til forpligtelser i henhold til relevante internationale aftaler om brug af radiofrekvenser.

Bilag - Del C

Der er tilføjet tre betingelser, nemlig en pligt til at stille offentlige abonnentfortegnelsesoplysninger til rådighed efter reglerne om forsyningspligt, eventuelle tilsagn afgivet under en konkurrencebaseret eller sammenlignede udvælgelsesprocedure og en henvisning til forpligtelser i henhold til relevante internationale aftaler om brug af numre. Disse tilføjelser berettiges af hensynet til overensstemmelse med bilagets del B og med direktiverne om forsyningspligt og brugerrettigheder.

4. Konklusion

Rådets fælles holdning tager hensyn til de fleste af de ønsker, som Europa-Parlamentet har fremsat ved førstebehandlingen, og den ligger stadig tæt på Kommissionens oprindelige forslag. Men hvad angår artikel 12 om administrationsafgifter, artikel 13 om brugsafgifter og artikel 17, stk. 2, om en ekstra overgangsperiode, finder Kommissionen den fælles holdning skuffende og uden tilstrækkelige garantier for en harmoniseret og rettidig gennemførelse. Alligevel mener Kommissionen, at den overordnede balance i den fælles holdning er acceptabel.